
                                                 Nr.23/255/2008
BIROUL PERMANENT
AL

CAMEREI DEPUTAŢILOR



Vă înaintăm, alăturat, Raportul asupra propunerii legislative pentru  completarea art.270 alin.(1) din OUG nr.34/2006 privind atribuirea contractelor de achiziţie publică, a contractelor de concesiune de lucrări publice şi a contractelor de concesiune de servicii, transmisă cu adresa nr.P.l.x 294 din 12 mai 2008.



În raport de conţinutul reglementării, proiectul de lege face parte din categoria legilor ordinare.



În conformitate cu prevederile art. 75 din Constituţia României, republicată, Camera Deputaţilor este Cameră decizională.
PREŞEDINTE,

Iulian IANCU

            Nr.23/255/2008
R A P O R T

asupra propunerii legislative pentru completarea art.270 alin.(1) din OUG nr.34/2006 privind atribuirea contractelor de achiziţie publică, a contractelor de concesiune de lucrări publice şi a contractelor de concesiune de servicii


În conformitate cu prevederile art.95 din Regulamentul Camerei Deputaţilor, republicat, Comisia pentru industrii şi servicii a fost sesizată, spre dezbatere şi avizare în fond, cu propunerea legislativă pentru completarea art.270 alin.(1) din OUG nr.34/2006 privind atribuirea contractelor de achiziţie publică, a contractelor de concesiune de lucrări publice şi a contractelor de concesiune de servicii, transmisă cu adresa nr.P.l.x 294 din 12 mai 2008, înregistrată la comisie sub nr.23/255 din 13 mai 2008.


Senatul a respins propunerea legislativă în şedinţa din 6 mai 2008.



Comisia juridică, de disciplină şi imunităţi, Comisia pentru buget, finanţe şi bănci şi Comisia pentru politică economică, reformă şi privatizare au avizat negativ propunerea legislativă, cu avizele nr.Pl-x 294 din 17 iunie 2008, nr.203/04.03.2009, respectiv nr.21/79 din 18 iunie 2008.


Consiliul Legislativ, cu avizul nr.1631 din 26.11.2007, a avizat  propunerea legislativă, formulând observaţii şi propuneri care nu au fost preluate.
          Guvernul, prin punctul de vedere transmis cu adresa 60 din 11.01. 2008, nu susţine adoptarea propunerii legislative.


Propunerea legislativă are ca obiect de reglementare completarea art.270 alin.(1) din OUG nr.34/2006, cu o dispoziţie conform căreia, la depunerea contestaţiei, contestatorul să achite o taxă de timbru pentru a preîntâmpina formularea de contestaţii rău intenţionate.


Membrii Comisiei pentru industrii şi servicii au examinat propunerea legislativă în şedinţa din 2 octombrie 2012 şi au hotărât, în unanimitate, respingerea acesteia, deoarece instituirea unei taxe de timbru pentru o procedură administrativă încalcă prevederile art.6 alin.(1) din Legea contenciosului administrativ nr.554/2004, lege organică în conformitate cu care ”jurisdicţiile administrative speciale sunt facultative şi gratuite”.


La lucrările comisiei au fost prezenţi 23 de deputaţi din totalul de 28 de membri ai comisiei.
                  În raport de conţinutul reglementării, propunerea legislativă face parte din categoria legilor ordinare.


În conformitate cu prevederile art.75 alin.(3) din Constituţia României, republicată, Camera Deputaţilor este Cameră decizională.

PREŞEDINTE,

IULIAN IANCU
Consilier parlamentar,
Silvia Vlăsceanu

